Nobuyana nava matagougouna Diyuu adi kotu ana tolovinayao liliudi situgúguna bei silosinapu Yeisu manuna. Tauyadi moe kidi Tonúwala Gagaidi be Diyuu idi tomoyamoyayao be nakae Yaubada ina Katukeda ana tovatulukwanayao taiyao. Silosinapu ikavava, Yeisu nimana siyowóidi, sinave Pailato nimana goi siyato.
Go kina Pailatoyana ilumadade idigo kana, ‘Kom moitamo Diyuu adi Tokalibúbuna?’ ‘Kom bogina kudigoyabe.’ Yeisu kaena.
Go kidi Tonúwala Gagaidi dogoi badabadaidi manudi Yeisu siwowoko.
E kina go Pailato Yeisu ilumadademnei idigo kana, ‘Idi wowókana badabadaidi kuunovedi? Manakae? Geya kwatumapudita ae?’
E kina go Yeisuyana geya tayaamo wowókana ikatumapu geya, tauna Pailato nukotona iwówana gagaina.
Ego Basitáwana Aikanina ana tuta goi Pailato ina sinapu ame nakae: Neta koroto tayamo deri ana tokaiyaka go, tomota sikawanoiye, e Pailato italigei ivinidi.
E amo tutayana Roma ana tokapipilova maniyedi deri goi sikaaiyaka. Boi tauyadi idi kapipilova goi tomota maniyedi sikaumatedi. Moe pasina deri goi sikaaiyaka. Tokapipilovayadi yaidi goi tayamo yoina Barabasi.
E moe Pailato ina sinapu, tuwo boda situko sina tauyana yaina sikawanoi sidigo kadi, ‘Koroto tayamo kutaligēi kuvinīma nakae im sinapu tala tamo tamo.’
E kina go Pailatoyana idigo kana, ‘Latuwomi bego komi Diyuu imi Tokalibúbuna ataligei yaimi?’
Pailatoyana bogina iyagoi kidi Tonúwala Gagaidi Yeisu sime nimana goi siyato kotu manuna unana Tauyana sivakipikipiye.
E kidi go Tonúwala Gagaidiyadi boda sisiukoidi, sidumwamwainidi bego Pailato sikawanoiye bei Yeisu geya, go sem Barabasiyana italigei ivinidi. Tuwo Barabasi manuna sikawanoi Pailato yaina.
E kina go Pailatoyana aiyuwoina ilumadademneidi idigo kana, ‘Neta nakae, e ame Tauyana koovayou komi Diyuu imi Tokalibúbuna bei kaga avaiko?’
‘Kerose goi kutupatūko!’ bodayadi niyadi gagaina kaedi.
‘Go ame Tauyana ava goyo iguinuwe bei itoboine ikámasa?’ Pailatoyana kaena. ‘Kerose goi kutupatūko!’ bodayadi niyadi gagaina kaedi.
E kina go Pailatoyana latuwona bego boda ivauyaonedi, tauna ina tovayaviyayao ilovinaedi Barabasi sitaligei bodayadi sivinidi. Ikavava, ina tovayaviyayao maniyedi ilatuwokoidi kana, ‘Yeisu kokābi, kodābi. Ikavava konāve bei kerose goi kotupatūko.’ Tuwo moitamo Tauyana sikabi sidabi.
E kidi go Pailato ina tovayaviyayao sima Yeisu sikabi, sinave Erodi ina vada esaaesaina ana kali goi sisiuye. Amoko goi sediyao tovayaviya liliudi siduduwedi sima
Tauyana ana kwama sivalilivi. Ikavava tolovina ana kwama dedevina go, kayakayaina sikabi, Yeisu sivalosi. Sivalosi ikavava, tolovina ana pasapasa polapola sivapase ame nakae: Taliboibo sikabi, dabayogigi polapola simete, dabana goi sikailagasi.
Ikavava, sibibilágata madi kaiwoteta sidigo kadi, ‘Diyuu adi Tokalibúbuna takiilagāsi!’
Ikavava, duriduri sikabi, dabana silaui be nakae sigiwoli. Ikavava, matana goi aedi sivatugúyala bego siwowoine polapola.
Sikaiwotete ikavava, kwamayana kayakayaina sivalilivi go, toinina ana kwama sivalosimnei, sinave bei kerose goi situpatuko.
E sinavenave go, enao goi koroto tayamo guma Sairini sibabane yoina Saimoni. Saimoniyana Alekisanda be Rupuso tamadi. Tauyana ina tánuwo goi imamaima. Imamaima go, tovayaviya siyoisi, silovinae bego Yeisu ina kerose ikavale.
Siketoiya, Yeisu sime asa yoina Gorigota (moe ana yagoina Bulubulu ina Kasa).
Amoko goi oine be alovamamaina sisina sipopolidi, sitagone Tauyana yaina geda manuna go, ikatae.
Tuwo Tauyana ana kwama sivalilivi ikavava, kerose goi situpatuko namlieta baige keroseyana sivataoe. Ikavava, ana kwama, ana sendoro, ana gadíwana sikabidi, pápala tayamo siguinuwe bei sigite avatauwa Tauyana konana sikabidi.
Ego tutayana Tauyana situupatuko moe nobuyana nauyayana.
Ana píkwana aisika paaevaina tayamo goi sigini, ana pikwanayana kana, ‘Diyuu adi Tokalibúbuna.’
Tokapipilova adi taiyuwo Yeisu taiyao nakae adi kerose goi situpatukoidi, tayamo kakataina go, tayamo kekelina.
Niga tomota maniyedi enao goi siiketoiya Yeisu sitagiwoi. Nakae dabadi sikatuugegéwana be nakae sikaaoseve sidigo kadi, ‘Ee kom tauyam bego Vada Kimaasabaina kutauwe go, maliyalina aito mlidi kuyowomnei,
toinim kuyavēm, e kerose goi kusōu kūma!’
Tonúwala Gagaidi be Yaubada ina Katukeda ana tovatulukwanayao nakae taudiva sikaoseve sidigo kadi, ‘Bego ituli ta tomota iyavedi go, geya itoboineyeta toinina iyave.
Tauyana bego Guyau, kita Isileli tubunao ida Tokalibúbuna, tuwo ame tuta itoboine kerose goi isou ima bei tagite tanumise.’ Kidi tokapipilovayadi bogina tupaatukoidi Yeisu taiyao nakae sikaaoseve.
Bogina dine, asa madabokina ikamamaníwana go, amamaniwanayana ikaaiyaka ana kadókana lavilavi.
Asa lavilavi nakae, Yeisu niyana gagaina goi iduduwo idigo kana, ‘Eloi, Eloi, lema sabakatani?’ Moe ana yagoina kada, ‘Guna Yaubada, guna Yaubada, kaga unana kwalavegu?’
Toyoko maniyedi amoko goi sinove go, sitainasi, tuwo sidigo kadi, ‘Konōve! Iraitiya iiduduwe.’
E koroto tayamo ilokoina ina toutou ikabi, e oine bwaena yuyuyuna goi isavaibute. Ikavava, duriduri ikabi, isisiwo go, ikailagasi bego Yeisu ivanim. Ikavava, idigo kana, ‘Tauyana takalāve go, tagitegīte. Nakona Iraitiya bei ima kerose goi ikaisobuye.’
E kina go Yeisu niyana gagaina goi aiyuwoina iduduwomna, e yawoina ikasalave.
Ago Tukunu Kimaasabaina Toina ana vabodaupa kaarekoina ikiiseyuwe, dolagaema isou ina ditonema.
E tovayaviya adi tovakumgo Yeisu ana kerose matana goi iitaoya, ina kámasa igite, tuwo idigo kana, ‘Moitamo, ame Tauyana Yaubada Natuna.’
E vevina maniyedi kerose go, tupwana masigava goi siitaoya sigite kaga liliuna siisowóduwo. Vevinayadi yaidi goi Meri guma Magidara be ana ebígana, moe Yemesa be Iyosese sinadi be nakae Sarome sikaaiyaka.
Tutayana boi Yeisu Galili goi ikaaiyaka, vevinayadi sisabookuliye be nakae sivavaite. Nakae vevina badabadaidi Galili goi Yeisu taiyao sima Yerusalema.
Ame maliyalinayana moe Sabati ana katubayásina ana maliyalina go, tutayana níyala isaliu Diyuu idi Sabati ivatowo, tauna asa bogina lavilavi toina
Iyosepa guma Arimateya ina Pailato yaina. Iyosepayana Diyuu adi kotu ana tolovina tayamo go, maa yoina be nakae tomota siwowoine. Tauyana Yaubada ina kalibúbuna ina sowóduwo ilootutae. Ame tauyana mana katepatu ina Pailato yaina ikawanoi idigo kana, ‘Manakae? Kutagona Yeisu wowona akabi avaliwoge gea geya?’
E kina go Pailato awanoiyana inove, ikainaopa kana, ‘Iyaa! Yeisu bogina ikámasa?’ Tuwo tovayaviya adi tovakumgo tayamo iduduwe ima ilumadade kana, ‘Ava tuta Yeisu ikámasa?’
Tovayaviyayana kana, ‘Maine bogina ikámasa.’ Tuwo Pailato itagona Iyosepa ina wowonayana ikabi inave.
Go Iyosepayana areko poowouna ime, e mana topaisewayao Yeisu wowona kerose goi sikaisobuye, arekoyana goi siutube. Siutube ikavava, sinave valiwoga tukubu goi sisiu siyato. Tukubuyana boi gurewa sitavi. E wowonayana siyato ikavava, sisowóduwo go, gurewa gagaina gumogumoina sipuli tukubuyana tobuna sikaubode.
E kidi go Meri guma Magidara mana ebígana, tauyana Iyosese sinana, sina sigite nako goi Yeisu wowona bei siyato.
E Sabati ikavava, Meri guma Magidara mana ebígana, tauyana Yemesa sinana be nakae Sarome taiyao sina pútuma dedevina sigimone bego sima Yeisu wowona sikatukoisi.
Tuwo wiki ana maliyalina vakuumgoina, níyala matavivina ikaipodume goi vevinayadi sitaoya, madi pútuma sima sisowóduwo Yeisu ana valiwoga tukubu goi.
Enao goi simamaima go, vevinayadi taudiva sibobóbwara kadi, ‘Avatau tukubu tobuna ana kauboda gurewa bei ipuli manuda?’
Siiketoiya go, sidobala sigite gurewayana bogina pulipulina! Tauna sikaliwoisa. Idi kaliwoisayana itoboine. Gurewayana gagaina toina!
Sima tukubuyana goi sisiu go, kakataidi goi tubuwau tayamo sigite iitusobu. Tauyana ana kwama poowouna be maanawena. Sigite, sikainaopa be nakae atedi iyova.
E tubuwauyana kana, ‘Taabu kokaateyōva! Yeisu guma Nasareta tupaatukoina koolusale. Yaubada ámasa goi bogina ikaitáoe. Tauna Tauyana ameko geya. Ina kaba yata kogīte, daakakaina! Tauna taabu kokaateyōva,
go sem kōna Pita nakae Yeisu ina tovatotowanayao madabokidi kolatuwokōidi kami, “Tauyana bei ivakumgo ina Galili namlieta baige komi kōna amoko goi bei kogite nakae boi bogina ilatuwokoimi.”’